Stein Backe var sønn av arkivar, senere disponent Hans Jacob Paulsen Backe og Mina Andersen. Familien var bosatt på Strømsø i Fremgaden (Tollbudgata). I 1906 tok han middelskoleeksamen, og flyttet tidlig fra Drammen og ble en vandrende dikter. Backe var først kontorist, senere fabrikkarbeider og bankkasserer. Først vinteren 1920–1921 begynte han å skrive dikt for alvor. Sommeren 1921 kom han i kontakt med Vilhelm Krag, som leste igjennom Backes dikt. Krag fant diktene interessante og sendte dem til William Nygaard i Aschehoug med sin anbefaling. Dette resulterte i den kritikerroste diktsamlingen som ble utgitt høsten samme år. I 1924 fikk han Statens forfatterstipend. Han utga bøkene sine hos forlaget Aschehoug.